Sadat nettisivut tallentavat kaiken mitä kirjoitat – tutkijat varoittavat yksityisen tiedon leviämisestä | Mikrobitti
24.11.201710:19
Sadat suositut nettisivut tallentavat vierailustasi kaiken, mukaan lukien hiiren liikkeet, näppäimistön painallukset eli sivulle syötetyn tekstin sekä mitä teit sivulla. Nämä tiedot lähetetään usein kolmannen osapuolen palvelimille, todetaan Princetonin yliopiston tutkijoiden blogissa. Löydöistä kirjoittaa BBC.
Tiedon keräämisen tarkoituksena on tutkia, miten käyttäjät käyttävät sivua. Palveluita tarjoavat lukuisat analytiikkaan erikoistuneet yritykset ja se on laajalti käytössä.
”Sivujen sisällön tallentaminen kolmannen osapuolen skripteillä saattaa johtaa yksityisen tiedon kuten terveystietojen, luottokortin numeroiden ja muiden sivustojen käsittelemän henkilökohtaisten tietojen päätymisen kolmannen osapuolen palvelimille. Se saattaa altistaa käyttäjät identiteettivarkauksille, verkkohuijauksille sekä muulle haitalliselle”, tutkijat kirjoittavat.
Tutkijat huomasivat, että ainakin 482 sivustoa maailman suosituimman 50 000 sivuston joukossa käyttää mahdollisesti yksityisyyttä vaarantavia analytiikkamenetelmiä.
Seurantaa tekivät monet suositut sivustot kuten WordPress.com, Spotify, Evernote, Reuters, Rottentomatoes ja Bangdood. Suomalaisista sivustoista listalle ylsi mtv.fi. Koko lista on julkaistu yliopiston sivuilla.
tietoturvayksityisyysUutiset